Komisijos reglamentas (EB) Nr. 1420/1999
1999 m. balandžio 29 d.
nustatantis bendrąsias taisykles ir tvarką, taikytinas kai kurių rūšių atliekų vežimui į kai kurias EBPO nepriklausančias šalis
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį ir 130s straipsnio 1 dalį,
atsižvelgdama į Komisijos pasiūlymą [1],
atsižvelgdama į Ekonomikos ir socialinių reikalų komiteto nuomonę [2],
laikydamasi Sutarties 189c straipsnyje nustatytos tvarkos [3],
(1) kadangi 1993 m. vasario 1 d. Tarybos reglamento (EEB) Nr. 259/93 dėl atliekų vežimo Europos Bendrijos viduje, į Bendriją ir iš jos priežiūros ir kontrolės [4] 1 straipsnio 3 dalies a punktu iš minėto reglamento taikymo srities pašalinamas atliekų, skirtų tik naudojimui ir nurodytų jo II priede, vežimas, išskyrus kaip, inter alia, numatyta 17 straipsnio 1, 2 ir 3 dalyse;
(2) kadangi pagal Reglamento (EEB) Nr. 259/93 17 straipsnio 1 dalį Komisija pranešė visoms šalims, kurioms pagal 1992 m. kovo 30 d. EBPO Tarybos sprendimą dėl tarpvalstybinio atliekų, skirtų naudojimo operacijoms, vežimo kontrolės negalioja minėto reglamento II priede nurodytas atliekų sąrašas, bei pareikalavo patvirtinti, kad paskirties šalyje šioms atliekoms netaikoma kontrolės tvarka, arba paprašė, kad šios šalys nurodytų, ar tokioms atliekoms turėtų būti taikoma kontrolės tvarka, kuri taikoma minėto reglamento III arba IV priede išvardytoms atliekoms arba jo 15 straipsnyje nustatytai tvarkai;
(3) kadangi tam tikros šalys nurodė, kad tokioms atliekoms turėtų būti taikoma kontrolės tvarka, be to, 1994 m. liepos 20 d. Komisija pagal minėto reglamento 17 straipsnio 3 dalį priėmė Sprendimą 94/575/EB [5], kad būtų nustatyta tinkama kontrolės tvarka;
(4) kadangi Reglamento (EEB) Nr. 259/93 17 straipsnio 1 dalies antroje pastraipoje nustatyta, kad, negavusi tokio patvirtinimo, Komisija turi pateikti Tarybai atitinkamus pasiūlymus; kadangi todėl visoje Bendrijoje yra būtina sukurti sistemą, reguliuojančią prekybą Bendrijoje susidarančiomis tokiomis atliekomis, nustatant jų eksportui taikomas tam tikras bendrąsias taisykles ir tvarką;
(5) kadangi valia tų šalių, kurios savo atsakyme nurodė, kad jos nenori gauti tam tikrų rūšių arba jokių minėto reglamento II priede nurodytų atliekų, turi būti gerbiama, ir todėl tos atliekų rūšys negali būti eksportuojamos į tas šalis;
(6) kadangi atsakymo nepateikusių šalių tylėjimo negalima laikyti sutikimu ir todėl būtina patvirtinti reguliavimo sistemą, kad tokios šalys galėtų kiekvieną tokį vežimą įvertinti atskirai;
(7) kadangi tais atvejais, kai šalys atsakė, kad jos nenori gauti kai kurių rūšių arba jokių II priede nurodytų atliekų, arba jeigu jos nepateikė atsakymo, yra tikimybė, kad jos pakeis savo poziciją arba duos atsakymą ateityje, ir todėl komitologijos procedūroje turi būti mechanizmas šiam reglamentui pakeisti;
(8) kadangi Komisija kuo greičiau ir ne vėliau kaip iki 1998 m. liepos 1 d. iš naujo apsvarstys ir iš dalies pakeis Reglamento (EEB) Nr. 259/93 V priedą iki galo atsižvelgdama į tas atliekas, kurios yra 1991 m. gruodžio 12 d. Tarybos direktyvos 91/689/EEB dėl pavojingų atliekų [6] 1 straipsnio 4 dalimi priimtame atliekų sąraše ir bet kuriame sąraše atliekų, kurios Bazelio konvencijoje yra apibūdintos kaip pavojingos, ir atitinkamai pakeis Reglamentą (EEB) Nr. 259/93;
(9) kadangi Komisija šiame reglamente nagrinėjamoms šalims turėtų reguliariai pateikti informaciją apie A ir B priedų pakeitimus;
(10) kadangi atsižvelgiant į vežimus į AKR (Afrikos, Karibų jūros ir Ramiojo vandenyno) šalis, Ketvirtosios AKR - EB konvencijos 39 straipsnis draudžia eksportuoti visas Bazelio konvencijos I ir II prieduose nurodytas atliekas; kadangi, be to, tam tikros tokių atliekų rūšys gali būti Reglamento (EEB) Nr. 259/93 II priede; kadangi esant tokioms aplinkybėms ir siekiant gerbti tarptautinius Bendrijos įsipareigojimus, tokių atliekų vežimas į AKR šalis turi būti uždraustas;
(11) kadangi turi būti aišku, kad tokios atliekų rūšys yra pašalinamos iš šios reglamento taikymo srities;
(12) kadangi Komisija turėtų periodiškai iš naujo išnagrinėti šiame reglamente nagrinėjamus susitarimus,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 259/93 II priede išvardytas ir šio reglamento A priede nurodytas atliekas draudžiama eksportuoti į šio reglamento A priede nurodytas šalis.
2 straipsnis
Reglamento (EEB) Nr. 259/93 15 straipsnyje nustatyta kontrolės tvarka yra taikoma eksportui į šio reglamento B priede išvardytas šalis tik panaudoti skirtoms bei Reglamento (EEB) Nr. 259/93 II priede išvardytoms atliekų kategorijoms.
3 straipsnis
1. Paskirties šaliai paprašius, pagal šį reglamentą tai šaliai taikoma kontrolės tvarka yra pakeičiama pagal šį straipsnį.
2. Komisija 1975 m. liepos 15 d. Tarybos direktyvos 75/442/EEB dėl atliekų [7] 18 straipsnyje nustatyta tvarka ir bendradarbiaudama su suinteresuotąja šalimi nustato, kokia kontrolės tvarka turi būti taikoma, t. y.:
i) Reglamento (EEB) Nr. 259/93 III arba IV priede išvardytoms atliekoms taikytina tvarka,
ii) Reglamento (EEB) Nr. 259/93 15 straipsnyje nustatyta tvarka arba
iii) netaikytina nė viena šios dalies i ir ii punktuose nurodyta tvarka.
3. Komisija, gavusi paskirties šalies prašymą, per 21 dieną nuo pranešimo gavimo dienos praneša valstybėms narėms apie tos šalies pozicijos pasikeitimą bei Direktyvos 75/442/EEB 18 straipsniu įsteigtam komitetui kuo greičiau per tris mėnesius nuo prašymo gavimo dienos pateikia siūlomą sprendimą.
4. Be to, bet kuriuo išskirtiniu atveju pasikeitus aplinkybėms, pvz., karo, stichinių nelaimių atveju arba Jungtinėms Tautoms nusprendus įvesti prekybos embargą, o tai turėtų įtakos pagal šį reglamentą taikomai kontrolės tvarkai, ši kontrolės tvarka gali būti pakeista. Komisija, po konsultacijų su paskirties šalimi, tam tikrais atvejais bei Direktyvos 75/442/EEB 18 straipsnyje nustatyta tvarka gali nuspręsti, kurią šio straipsnio 2 dalyje nurodytą tvarką taikyti.
5. Komisija Direktyvos 75/442/EEB 18 straipsnyje nustatyta tvarka reguliariai iš naujo persvarsto šio reglamento A ir B priedus, kad jie atitiktų Reglamento (EEB) Nr. 259/93 prieduose padarytus pakeitimus.
4 straipsnis
Komisija, atsižvelgdama į įgytą patirtį, šiuo reglamentu nustatytą kontrolės tvarką reguliariai iš naujo persvarsto, o pirmą kartą tai atlieka ne vėliau kaip per devynis mėnesius nuo jo paskelbimo Oficialiajame leidinyje. Jeigu po minėto persvarstymo padaromos išvados, kad tai turėtų būti padaryta, Komisija, nepažeisdama 3 straipsnio nuostatų, Tarybai gali pateikti naujus pasiūlymus.
5 straipsnis
Komisija Direktyvos 75/442/EEB 18 straipsnyje nustatyta tvarka kuo greičiau iš naujo išnagrinėja ir iš dalies pakeičia šį reglamentą siekdama, kad jis atitiktų Reglamentą (EEB) Nr. 259/93.
6 straipsnis
Šis reglamentas įsigalioja 90 dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1999 m. balandžio 29 d.